b'\n_START_ARTICLE_\nJes\xc3\xbas Navas\n_START_SECTION_\nKlubska kariera\n_START_PARAGRAPH_\nNavas se je mladinskemu pogonu Seville pridru\xc5\xbeil \xc5\xbee pri 15 letih. V sezoni 2003/04 je debitiral v prvi ekipi Seville (in tudi v \xc5\xa1panskem prvenstvu) - 23. novembra 2003 je odigral 12 minut tekme proti Espanyolu, ki jo je Sevilla izgubila z 0-1.  Do konca sezone je zbral \xc5\xa1e \xc5\xa1tiri nastope za \xc4\x8dlansko ekipo Seville, a nobenkrat ni odigral celih 90 minut. V sezoni 2004/05 se je dokon\xc4\x8dno uveljavil v vrstah \xc4\x8dlanskega mo\xc5\xa1tva Seville in na 22 tekmah dosegel 2 zadetka. 4. maja 2005 je sodelovanje s klubom podalj\xc5\xa1al do leta 2010, v tistem \xc4\x8dasu je prvi\xc4\x8d nastopil tudi za \xc5\xa1pansko izbrano vrsto do 21 let (U-21)._NEWLINE_V sezoni 2005/06 je Navas znova blestel in je odigral pomembno vlogo pri slavju Andaluzijcev v UEFA pokalu. Nastopil je namre\xc4\x8d na vseh 12 sre\xc4\x8danjih Seville v tem evropskem tekmovanju, tudi na finalni tekmi, ki jo je Sevilla dobila s 4-0. Avgusta 2006 je bilo vse \xc5\xbee urejeno za prestop v londonski Chelsea, a je Navas ponudbo zavrnil in kot vzrok navedel domoto\xc5\xbeje. V \xc5\xa1panskem prvenstvu se je redno uvr\xc5\xa1\xc4\x8dal na sezname najbolj\xc5\xa1ih igralcev lige in revija Don Bal\xc3\xb3n ga je vsako leto od 2005 dalje uvrstila na seznam najbolj\xc5\xa1ih 50 igralcev La Lige. _NEWLINE_Navas je naslednje tri sezone redno nastopal za Sevillo in se vselej zasidral prav na vrh mo\xc5\xa1tvene lestvice podajalcev, temu je pridal \xc5\xa1e 9 zadetkov. Mo\xc5\xa1tvu je pomagal do slavja v pokalnem tekmovanju 2007/08 in do 3. mesta v La Ligi v sezoni 2008/09._NEWLINE_V sezoni 2009/10 je bil nepogre\xc5\xa1ljiv del ekipe Seville in odigral ve\xc4\x8d kot 50 uradnih tekem. V kategoriji zadnjih podaj je osvojil prvo mesto v \xc5\xa1panskem prvenstvu in dodal levji dele\xc5\xbe k zmagi Seville v zadnjem krogu proti Almer\xc3\xadi, z zmago 3-2 je Sevilla namre\xc4\x8d Mallorci od\xc5\xa1\xc4\x8dipnila kon\xc4\x8dno 4. mesto na lestvici. 19. maja 2010 je potrdil zmago Seville v finalu pokalnega tekmovanja Copa del Rey, v 91. minuti je dosegel drugi gol za zmago 2-0 proti madridskemu Atl\xc3\xa9ticu.\n_START_SECTION_\nReprezentan\xc4\x8dna kariera\n_START_PARAGRAPH_\nNavas je po preboju v Sevillino prvo mo\xc5\xa1tvo septembra 2004 debitiral v \xc5\xa1panski izbrani vrsti U-21. Mnogi so ga po dobrih predstavah v klubskem in reprezentan\xc4\x8dnem dresu ozna\xc4\x8dili za bodo\xc4\x8do zvezdo, a so ga te\xc5\xbeave z anksioznostjo prisilile v za\xc4\x8dasen konec reprezentan\xc4\x8dne kariere. Avgusta 2009 je naznanil svojo \xc5\xbeeljo, da bi to omejitev premagal in si zagotovil svoje mesto v selekciji \xc5\xa0panije na Svetovnem prvenstvu 2010. Svojo odlo\xc4\x8ditev, da je pripravljen zaigrati v dresu z dr\xc5\xbeavnim grbom je pokomentiral z besedami:\xc2\xa0\xc2\xbbIgrati za svojo dr\xc5\xbeavo je najve\xc4\x8dja \xc4\x8dast in upam, da bom zmogel. Biti moram miren in se odlo\xc4\x8diti. \xc5\xa0e naprej moram jemati prave korake.\xc2\xab\xc2\xa0_NEWLINE_9. novembra 2009 je selektor Vicente del Bosque vpoklical Navasa za prijateljski tekmi proti Argentini in Avstriji.  V reprezentan\xc4\x8dnem dresu je tako Navas res debitiral proti Argentincem 14. novembra, tedaj je ob zmagi \xc5\xa0pancev z 2-1 odigral zadnjih 10 minut sre\xc4\x8danja v Madridu kot zamenjava za Andr\xc3\xa9sa Iniesto. \xc5\xa0tiri dni kasneje je na Dunaju odigral \xc5\xbee celotni drugi pol\xc4\x8das tekme proti Avstriji, ki jo je furija dobila s 5-1._NEWLINE_Selektor del Bosque ga je maja 2010 res uvrstil med potnike na Svetovno prvenstvo v JAR in Navas je na eni od prijateljskih tekem, 3. junija 2010 proti Ju\xc5\xbeni Koreji, dosegel svoj prvi gol v reprezentan\xc4\x8dnem dresu.\n_START_SECTION_\nZasebno \xc5\xbeivljenje\n_START_PARAGRAPH_\nNavasov starej\xc5\xa1i brat Marco je po poklicu ravno tako nogometa\xc5\xa1 in ravno tako igra v vezni vrsti. Marco je prav tako produkt Sevilline mladinske \xc5\xa1ole in je za prvo ekipo Seville v preteklosti \xc5\xbee igral, a je zbral le tri nastope. Ve\xc4\x8dino \xc4\x8dasa je namre\xc4\x8d igral v drugi \xc5\xa1panski diviziji in do sedaj \xc5\xa1e ni imel tako uspe\xc5\xa1ne nogometne kariere kot Jes\xc3\xbas._NEWLINE_Jes\xc3\xbas trpi za kroni\xc4\x8dnim domoto\xc5\xbejem, ki je tako resno, da je neko\xc4\x8d odkorakal s trening kampa v tujini, ker naj bi le\xc5\xbealo predale\xc4\x8d od rodne Seville. Jes\xc3\xbas trpi tudi za napadi anksioznosti in epilepti\xc4\x8dnimi napadi. Navas sprva ni hotel potovati v ZDA pred za\xc4\x8detkom igralne sezone na predpriprave zavoljo svojega domoto\xc5\xbeja. Kasneje je svojo odlo\xc4\x8ditev spremenil in se odlo\xc4\x8dil za potovanje z upanjem, da se bo tako re\xc5\xa1il ali vsaj omilil to svojo omejitev.'